Landsvirkjun skerti enn frekar afhendingu rafmagns til stórnotenda í dag. Stjórnandi hjá atNorth gagnaverum segir traust til íslenskra gagnavera í hættu vegna raforkuskerðinga.
Landsvirkjun tilkynnti í byrjun árs að skerða þyrfti afhendingu rafmagns til stórnotenda og segir það vegna lágrar stöðu í uppistöðulónum. Hörður Arnarson, forstjóri Landsvirkjunnar, segir óvíst hversu lengi ástandið mun vara. Það velti á tíðinni sem hafi verið erfið síðustu mánuði.
Í desember var gripið til aðgerða hjá fiskimjölsverksmiðjum en í dag verða frekari skerðingar sem álver, kísilver og gagnaver munu finna fyrir. Bjarni Már Gylfason hjá Rio Tinto á Íslandi segir skerðinguna sérstaklega bagalega á meðan álverð er hátt, draga þurfi úr framleiðslu sem nemi nokkrum þúsundum tonna. Gísli Kr. Katrínarson, framkvæmdastjóri sölu og markaðssviðs atNorth gagnavera segir mesta tjónið vegna raforkuskerðingarinnar fyrir gagnaverin felast í orðspori íslands sem valkosts fyrir uppbyggingu gagnavera og trúverðugleiki þess iðnaðar hér á landi sé í hættu fyrir vikið.
